Mahiljou

**Mahiljou** () eli **Mogiljov** (; , ) on Valko-Venäjän kolmanneksi suurin kaupunki ja Mahiljoun alueen pääkaupunki. Se sijaitsee maan itäosassa, lähellä Venäjän rajaa. Väkiluku oli vuonna 2009 järjestetyn väestönlaskennan mukaan noin 358&nbsp;279 asukasta.

## Historiaa
Kaupunki mainitaan 1267 linnan sijaintipaikkana Kiovan Rusjin alueella. Joidenkin tutkijoiden mukaan paikkakunnan nimi Mogiljov pohjautuu Polotskin ruhtinaan nimeen tai viittaa hautapaikkaan. 1300-luvulta Mogiljov oli osa Liettuan suuriruhtinaskuntaa. Vuonna 1526 paikkakunta sai kaupunkioikeudet ja oli koko Liettuan toiseksi suurin kaupunki. Vuonna 1561 Magdeburgin kaupunginoikeudet. Siitä tuli vuoden 1569 unionisopimuksen seurauksena osa Puola-Liettuaa. Käsityöläiset ja köyhät kaupunkilaiset kapinoivat puolalaisten asettamia veroja vastaan 1606–1610. Suuren Pohjan sodan aikana 1708 Ruotsin Kaarle XII:n joukot ryöstivät ja tuhosivat kaupungin.

Ensimmäisessä Puolan jaossa 1772 kaupunki liitettiin Venäjän keisarikuntaan. Vuoden 1812 sodassa ranskalaiset miehittivät kaupunkia. 1800-luvulla ja 1900-luvun alussa kaupunki oli tärkeä kulttuurikeskus ja Venäjän Mogiljovin kuvernementin hallintokeskus (1773–1796 ja 1802–1917), joskin vuosina 1796–1802 se oli Valko-Venäjän kuvernementin kihlakuntakaupunki. Keisarikunnan vuoden 1840 kaupunkiluettelon mukaan se oli 23&nbsp;103 asukkaallaan suurin Valko-Venäjän nykykaupungeista, mutta 1800-luvun loppuun mennessä Minsk ja Vitsebsk kasvoivat sitä suuremmiksi. Kauppa ja teollisuus kehittyivät. Rautatieasema valmistui 1902. Kaupungissa toimi useita rahoituslaitoksia, kolme painoa ja mekaanisia pajoja. Ensimmäisessä maailmansodassa 1914–1918 Venäjän päämaja sijaitsi Mogiljovissa elokuusta 1915 marraskuuhun 1917.

Saksalaiset valloittivat kaupungin 1918 ja antoivat sen vallan lyhytaikaiselle Valko-Venäjän kansantasavallalle. Bolševikit valloittivat kaupungin marraskuussa 1919, ja 1924 siitä tuli Valko-Venäjän neuvostotasavallan osa. Vuonna 1939 suunniteltiin kaupungin muuttamista jopa Valko-Venäjän pääkaupungiksi, joten kaupunkiin rakennettiin 1940 Neuvostojen talo. Toisen maailmansodan aikana saksalaiset miehittivät kaupunkia heinäkuusta 1941 kesäkuun 1944 lopulle.

### Asukasluvun kehitys

## Teollisuuskaupunki
Mahiljou on Valko-Venäjän tärkeimpiä teollisuuskeskuksia. Toisen maailmansodan jälkeen teollisuutta kehitettiin metallurgisella teollisuudella. Kaupunki on myös tärkeä Dneprin jokisatama ja siellä on lentokenttä kotimaanlentoja varten.

## Mahiljoun seudun hallintopiirit
Valko-Venäjän aluehallinnossa Mahiljoun kaupunki on suoraan Mahiljoun maakunnan alaisuudessa. Sisäisesti kaupunki jakautuu kahteen hallintopiiriin. Vuoden 2009 väestönlaskennan mukaan nämä olivat
* 190&nbsp;558 asukkaan Leninski (Leninin mukaan nimetty piiri; , ) ja
* 167&nbsp;721 asukkaan Kastrytšnitski (Lokakuun piiri; , ).

Mahiljoun kaupunkia ympäröi laajempi maaseutuvaltainen hallintopiiri, 43&nbsp;166 asukkaan Mahiljoun piiri.

## Nähtävyyksiä ja yliopistoja
Maamerkeistä huomattavin on Pyhän Stanislauksen katedraali, joka on rakennettu barokkityyliin 1738–1752. Myös 1668 rakennettu ortodoksinen Pyhän Nikolain katedaraali on mahtava barokkityylin kirkko. Uudemmista kirkoista mm. vuosina 1909-1911 retrovenäläiseen tyyliin rakennettu Kolminaisuuden katedraali on vaikuttavan näköinen.

Kaupungissa toimii kolme valtionyliopistoa ja valtion musiikkiakatemian sivutoimipiste: 
* Valkovenäläis-venäläinen yliopisto (laajennus 2003 teknisen yliopiston pohjalta)
* Mahiljoun elintarviketeknologinen valtionyliopisto 
* Mahiljoun A. A. Kulešovin valtionyliopisto
* Valko-Venäjän valtion musiikkiakatemian sivutoimipiste (päätoimipaikka Minskissä).


Магілёў. Дом урада.JPG|Maakunta- ja piirihallinnon talo
Mogiljov_railway_station1-BY.jpg|Rautatieasema
Mahilyow5.JPG|Retro-venäläistä tyyliä edustava Kolminaisuuden katedraali (1909-1911)


## Lähteet

## Aiheesta muualla
*Mahiljoun kaupungin virallinen sivu  
*WikiMapia karttalinkki Mahiljouhun, kohteiden selitykset pääosin  tai 
*Mogilev State University of Food Technologies   ja 
*A. A. Kulešoville nimetty Mogilevin valtionyliopisto  
*Belarusian-Russian University  
*Ikea goes to Belarus, not Russia, to supply Russia (5/2011)  (ft.com)
*Valokuvia Mahiljousta radzima.org 
*Mahiljoun lääkärien yhdistys   ja 
*eräs "yhteisöblogi" Mahilousta